PE-gemeenskap keer vermeende dief aanFoto: ANA ŉ Man van Port Elizabeth is Donderdag deur lede van die Westering-gemeenskap aangekeer toe hy na bewering betrap is dat hy ŉ erf betree het. Jolene Mills (38), huiseienaar in Papenkuilstraat, het gesê dit is die tweede keer in dieselfde week wat die man haar eiendom betree. Sy glo hy het ŉ tweede keer teruggekom om haar besittings te steel. “Hy het Dinsdag ingebreek en my seun se klere en PlayStation gesteel,” het Mills aan African News Agency (ANA) gesê. Mills, ŉ juffrou by ŉ nabygeleë skool, het gesê sy weet dit is dieselfde man, want hy het haar seun se T-hemp gedra toe gemeenskapslede hom agterna gesit het. Haar man, Kevin, het Dinsdag gesê goedere ter waarde van R36 000 is gesteel. Die egpaar ken die verdagte, omdat hulle hom van tyd tot tyd kos gee. “Mens probeer om iets goed te doen en ŉ goeie Christen te wees, en dan gebeur só iets. Mens moet in vrees lewe,” het Mills bygevoeg. “My buurman het hom in ons erf gesien en my in kennis gestel.” Mills en haar kollegas het huis toe gejaag en glo die man in Boshoffstraat sien hardloop waar hy later aangekeer is. Die man het aan polisiebeamptes op die toneel gesê hy was van Gelvandale en het gekla sy nek is gebreek, maar hy kon regop sit. Kapt. Johan Rheeder, woordvoerder van die polisie, het gesê die polisie ondersoek in hierdie stadium ŉ saak van onwettige betreding.